Mikilvægt verkefni bíður karlalandsliðsins í körfubolta á morgun þegar liðið mætir Úkraínu í undankeppni HM 2023. Elvar Már Friðriksson, landsliðsmaður, segir íslenska liðið tilbúið í slaginn.
Ísland lék fyrsta leikinn í þessum hluta undankeppninnar gegn Spáni ytra á miðvikudag. Íslenska liðið tapaði stórt með 30 stigum en sá munur kemur ekki mjög á óvart í ljósi þess að Spánverjar eru ríkjandi heimsmeistarar. Elvar Már Friðriksson, einn lykilmanna íslenska liðsins, segir þó að stuttur undirbúningur íslenska liðsins hafi spilað inn í og liðið verði því betur undirbúið hér heima á laugardag gegn Úkraínu.
Sagði Elvar Már eftir leikinn gegn Spáni. Leikur Íslands og Úkraínu er á laugardagskvöld klukkan átta, og verður sýndur beint á RÚV tvö. Upphitun hefst tuttugu mínútum fyrr í HM stofunni.
Á morgun fer líka fram úrslitaleikur Mjólkurbikars kvenna í fótbolta þar sem mætast Valur og Breiðablik. Þetta eru tvö sigursælustu lið kvennafótboltans en Valur hefur hampað bikarmeistaratitlinum þrettán sinnum en Blikar tólf sinnum. Valur hefur hins vegar ekki komist í úrslit bikarsins í áratug en á þeim tíma hefur Breiðablik orðið bikarmeistari fjórum sinnum. Leikurinn er á morgun klukkan fjögur og verður sýndur beint á RÚV en upphitun hefst 45 mínútum fyrr.
FH tryggði sér í gærkvöld sæti í Bestu deild kvenna í fótbolta með 4-0 sigri á Grindavík, og á sama tíma deildarmeistaratitilinn í Lengjudeildinni. Tindastóll getur svo í næstu umferð einnig tryggt sæti sitt í deild þeirra bestu þegar liðið mætir Augnabliki.
Fimleikamaðurinn Jónas Ingi Þórisson er kominn með sæti á HM í áhaldafimleikum sem fer fram í Liverpool í lok október og byrjun september. Hann er fjórði Íslendingurinn til að fá keppnisrétt á mótinu en áður höfðu Valgarð Reinhardsson, Thelma Aðalsteinsdóttir og Hildur Maja Guðmundsdóttir tryggt sér farseðil á mótið.